ოთარ მამფორია

ოთარ ანტონის ძე მამფორია (დ. 1 იანვარი, 1924, ქუთაისი — გ. 17 სექტემბერი, 2000, თბილისი) — ქართველი დრამატურგი, მთარგმნელი, მწერალი და პოეტი. აკაკი წერეთლის სახელობის პრემიის ლაურეატი, ღირსების ორდენის კავალერი (1997).

ბიოგრაფია
დაიბადა 1924 წლის 1 იანვარს ქუთაისში, 1941 წელს დაამთავრა ქუთაისის 28-ე საშუალო სკოლა და სწავლა განაგრძო საავიაციო ტექნიკუმში. შემდეგ კი თბილისის საავიაციო ქარხანაში მუშაობდა. 

1946 წელს ჩაირიცხა თბილისის სახელმწიფო უნივერსიტეტის ფილოლოგიის ფაკულტეტზე ქართული ენისა და ლიტერატურის განხრით, რომელიც 1951 წელს დაასრულა, უმაღლესი განათლების მიღების შემდეგ მუშაობა დაიწყო ქუთაისის ოლქის სალექციო ბიუროში და კითხულობდა ლექციებს ქართული ლიტერატურის ისტორიის და თანამედროვე ქართული მწერლობის საკითხებზე. 

1956–1958 წლებში სწავლობდა მოსკოვის მაქსიმ გორკის სახელობის ინსტიტუტის ორწლიან ლიტერატურულ კურსებზე. თბილისში დაბრუნების შემდეგ, წლების მანძილზე მუშაობდა საქართველოს მწერალთა კავშირში ლიტერატურული კონსულტანტის თანამდებობაზე. ოთარ მამფორიას ლიტერატურული დებიუტი 1940 წელს შედგა, როდესაც ქუთაისის საქალაქო გაზეთში გამოქვეყნდა მისი პირველი ლექსი „ფიროსმანი“.

ავტორია ლექსთა კრებულებისა, პოემებისა, პიესებისა, სატირულ-იუმორისტული და საბავშვო ნაწარმოებებისა, რომელთაგან აღსანიშნავია „ცისკრის ვარსკვლავი“ (1958), „ცისარტყელა ჩანჩქერებში“ (1962), „რჩეული ლექსები“ (1966), „ეტლი წუთისოფლისა“ (1970), „ერთი მუჭა მიწა“ (1971), „პიესები“ (1977), „ტაგუ“ (დაიდგა ქუთაისის ლ. მესხიშვილის სახ. თეატრში, 1969), „უმხედრო ბედაური“ (1982) და სხვ. ავტორია ლექსების, მოთხრობების, პიესებისა და საბავშვო მოთხრობების 50-მდე კრებულისა. თარგმნა სერგეი ესენინის, ალექსანდრე ბლოკის, ევგენი ევტუშენკოს, ბორის პასტერნაკის, ალექსანდრე მეჟიროვის, დიმიტრი კუდრინის პოეზიის საუკეთესო ნიმუშები.

ოთარ მამფორიას პიესები იდგმებოდა საქართველოს თეატრის სცენებზე. რეჟისორმა გიგა ლორთქიფანიძემ თბილისში, რუსთაველის სახელობის თეატრში, 1963 წელს დადგა პიესა „მეტეხის ჩრდილში“, ხოლო 1974 წელს ლერი პაქსაშვილმა, მარჯანიშვილის სახელობის თეატრის სცენაზე დადგა პიესა „იეთიმ გურჯი“.

ოთარ მამფორიას ლექსებზე არაერთი სიმღერაა შექმნილი („ყაყაჩო“, „ნიბლია“, „ბეღურა და მერცხალი“ და სხვ.)

დაჯილდოებულია ღირსების ორდენით 1997 წელს.

დაკრძალულია თბილისში, დიდუბის მწერალთა და საზოგადო მოღვაწეთა პანთეონში.

ლიტერატურა

 წიგნი ღირსებისა, ტ. 2, შემდგ.: თამაზ ყიფიანი, თბ., 2001. — გვ. 37.

ბიბლიოგრაფია
 საქართველო ჩირაღდანად მინთია! : ლექსები და პოემა. - თბ., პირველი სტამბა, 1999. — 134 გვ.
 ჩემი ქუთათური რაინდები : დრამატ. რომანი. - თბ., მერანი, 1995. — 244 გვ.
 ცისკრის ვარსკვლავი : ლექსები. - თბ., საბჭ. საქართველო, 1959. — 133 გვ.

 რესურსები ინტერნეტში 

სქოლიო

კატეგორია:დაბადებული 1 იანვარი
კატეგორია:დაბადებული 1924
კატეგორია:გარდაცვლილი 17 სექტემბერი
კატეგორია:გარდაცვლილი 2000
კატეგორია:ქუთაისში დაბადებულები
კატეგორია:თბილისში გარდაცვლილები
კატეგორია:ქართველი მწერლები
კატეგორია:ქართველი მწიგნობრები
კატეგორია:საქართველოს ღირსების ორდენის კავალრები
კატეგორია:აკაკი წერეთლის სახელობის პრემიის ლაურეატები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:დიდუბის პანთეონში დაკრძალულები